Tørrsekk

En tørrsekk er en type pakksekk i vanntett stoff som vanligvis brettes i åpningen og lukkes med en klikkspenne for å lage en vanntett forsegling (rulleåpning). De brukes blant annet til tur- og friluftsliv for å sikre tørr oppbevaring av mat, klær, soveposer, elektronikk, førstehjelpssett og lignende. Tørrposer er for eksempel mye brukt i friluftsaktiviteter som turgåing, kajakkpadling, kanopadling, rafting, juving, ski og snowboard.

Oppbygning

Stoff 
Stoffet til tørrsekken er vanligvis konstruert av enten plastfilm, et plastbelagt stoff eller annet vanntett stoff. Et eksempel er termoplastisk polyuretan. Hensikten med alle tørrsekker er at stoffet skal være ugjennomtrengelig for vann, men i praksis kan graden av vanntetthet variere noe.

Foruten at stoffet er vanntett er det en fordel om det er hurtigtørkende. Om posen blir våt på innsiden bør den åpnes og tørkes innen rimelig tid for å unngå at posen «råtner» på innsiden. Tørrsekker som skal brukes på vinterstid bør ha et stoff som tåler ekstrem kulde uten å sprekke. Hvor godt materialet tåler UV-lys kan også ha noe å si for levetiden til produktet.

Tørrsekker fås i mange ulike farger, og noen er til og med gjennomsiktige, har vindu eller har delvis gjennomsiktig stoff slik at man kan se innholdet uten å åpne posen,

Sømmer 
I tillegg til et i utgangspunktet vanntett stoff er det viktig sekken konstrueres på en måte som gjør at det ferdige skallet fortsatt er vanntett. Eksempler på hvordan dette kan oppnås er plastsveising, sying med sømteip (sømbånd) over nålehull eller liming.

Grad av vanntetthet 
Produsenter kan ha ulike definisjoner på hva det innebærer at en tørrsekk er vannavvisende eller vanntett. Enheten millimeter vannsøyle (mmH2O) er imidlertid en enhet for grad av vanntetthet som kan oppgis av produsenten for et bedre og mer direkte sammenligningsgrunnlag ettersom dette testes i laboratorier i henhold til internasjonale testmetoder.

Korrekt bruk 
For å sikre vanntatt forsegling er det viktig at åpningen rulles minst tre (halve) rotasjoner.

Størrelser 
Kapasitet på tørrposer måles i liter. Ulike tørrsekker kan dessuten ha varierende fasong til ulike bruksområder, og dimensjoner (lengde × bredde × høyde) oppgis da enten i centimeter eller millimeter.

For eksempel kan en liten pose ha plass til en telefon og bilnøkler, en mellomstor pose kan ha plass til en sovepose, mens svært store poser kan ha plass til flere soveposer og et telt. Eksempler på noen vanlige kapasiteter er 1, 2, 5, 10, 15, 20, 35, 40 og 70 L.

Ettersom vekten på utstyret er viktig for turgåere pleier dessuten tørrsekkens vekt å oppgis i gram.

Varianter 
Noen tørrsekker har egne stroppe- eller karabinhull som for eksempel kan brukes for å henge tørrsekken fast i ryggsekken.

Noen tørrsekker har egne reimer for komprimering og/eller ventil for vakumpakking.

Noen tørrsekker har bærereimer hvilket gjør det til en ryggsekk. Sagt på en annen måte er dette en ryggsekk med tørrsekk som hovedrom. Disse kan egne seg som dagstursekk som en del av en større tur hvor hovedpakningen legges igjen midlertidig, eventuelt til små turer på regntunge dager.

Se også 
 Liggeunderlag
 Ryggsekk
 Pakkekube
 Skulderveske, bag eller veske med en lang stropp
 Toalettmappe
 Kartmappe

Referanser 

Reiseeffekter